b"\n_START_ARTICLE_\nAristide Faccioli\n_START_SECTION_\nHistoria\n_START_PARAGRAPH_\nAristide muutti nuorella i\xc3\xa4ll\xc3\xa4 Torinoon ja h\xc3\xa4n valmistui insin\xc3\xb6\xc3\xb6riksi Torinon polyteknisest\xc3\xa4 yliopistosta (Politecnico di Torino)._NEWLINE_Vuonna 1883 h\xc3\xa4n patentoi Italiassa kaksitoimisen kaasumoottorin toimintaperiaatteen. Kaasumoottori oli sen aikainen nimitys polttomoottoreille, joissa polttoaine sekoitettiin ilman kanssa palavaksi seokseksi. Kaksitoiminen kaasumoottori tarkoittaa nykytermeill\xc3\xa4 kaksitahtista bensiinimoottoria. Faccioli sai vuonna 1891 luvan valmistaa ja koeajaa vaunua johon oli asennettu polttomoottori ja vuonna 1895 h\xc3\xa4n sai patentin parannellulle nelitahtimoottorilleen._NEWLINE_Vuonna 1898 h\xc3\xa4n suunnitteli auton, jonka valmistuksen aloitti torinolainen Ceirano Giovanni Battista & C. -niminen yhti\xc3\xb6 nimell\xc3\xa4 Welleyes. Faccioli itse nimitettiin kyseisen yhti\xc3\xb6n tekniseksi johtajaksi._NEWLINE_Ceirano Giovanni Battista & C:n myyty\xc3\xa4 vuonna 1899 Welleyesin piirustukset ja patentit tulevalle F.I.A.T. SpA:lle, Faccioli siirtyi kaupan my\xc3\xb6t\xc3\xa4 uuden yhti\xc3\xb6n tekniseksi johtajaksi. H\xc3\xa4nen ensimm\xc3\xa4inen ty\xc3\xb6ns\xc3\xa4 oli jatkokehitt\xc3\xa4\xc3\xa4 autostaan Fiatin ensimm\xc3\xa4inen malli, Fiat 4 HP._NEWLINE_Faccioli suunnitteli Fiatille viel\xc3\xa4 kolme seuraavaa mallia Fiat 6 HP:n, 8 HP:n ja 10 HP:n, ennen l\xc3\xa4ht\xc3\xb6\xc3\xa4\xc3\xa4n yhti\xc3\xb6st\xc3\xa4 vuonna 1901._NEWLINE_Vuonna 1902 h\xc3\xa4n perusti Torinoon oman yrityksen nimelt\xc3\xa4 Ing. A. Faccioli & C., joka valmisti moottoreita sek\xc3\xa4 autoihin ett\xc3\xa4 venek\xc3\xa4ytt\xc3\xb6\xc3\xb6n. Vuonna 1905 yhti\xc3\xb6ll\xc3\xa4 on torinolaisen ajoneuvovalmistaja Auto-Garage Quagliottin kanssa yhteinen n\xc3\xa4yttelyosasto Salone dell'automobile di Torino -n\xc3\xa4yttelyss\xc3\xa4 ja Faccioli esitteli siell\xc3\xa4 ensimm\xc3\xa4iset omaa nime\xc3\xa4\xc3\xa4n kantavat autonsa. Faccioli valmisti 12-, 16- ja 24-hevosvoimaisia autoja sek\xc3\xa4 linja-autoja ja teki oman yhti\xc3\xb6ns\xc3\xa4 ohella suunnittelut\xc3\xb6it\xc3\xa4 my\xc3\xb6s Fiatille vuoteen 1905 saakka. Vuonna 1906 yhti\xc3\xb6n nimeksi muutettiin Societ\xc3\xa0 Ing. Aristide Faccioli joka lakkasi olemasta jo saman vuoden aikana ja sen tilalle perustettiin Societ\xc3\xa0 Faccioli Ferro Rampone, joka valmisti j\xc3\xa4\xc3\xa4hdytinkennoja. T\xc3\xa4m\xc3\xa4n yhti\xc3\xb6n toiminta lakkasi vuonna 1908._NEWLINE_Vuonna 1908 valmistui S.P.A. Faccioli, ensimm\xc3\xa4inen italialainen lentokone, jonka valmistuksesta vastasi ajoneuvovalmistaja Societ\xc3\xa0 Piemontese Automobili (S.P.A.). Koneen ensilento tapahtui tammikuun 13. p\xc3\xa4iv\xc3\xa4n\xc3\xa4 vuonna 1909, jolloin Facciolin kone, h\xc3\xa4nen poikansa Marion ohjaamana nousi Aeroporto di Venaria Reale -lentokent\xc3\xa4lt\xc3\xa4 20 metrin korkeuteen. Lent\xc3\xa4j\xc3\xa4n v\xc3\xa4h\xc3\xa4isen kokemuksen takia kone tuhoutui lasketumisen yhteydess\xc3\xa4._NEWLINE_Aristide Faccioli kuoli Torinossa vuonna 1920."